'Ngempela Waphatheka kuGukurahundi uMnangagwa'
Sokuvele ubufakazi obusobala obuchaya uMnu Mnangagwa ukuthi ngempela wethula amazwi ayekhuthaza udlakela ngo1983 eze ethi amadissidents ayengamawuwu ayemele abulawe.
WASHINGTON — Sokuvele ubufakazi obusobala obuchaya umsekeli kaMongameli welizwe uMnu Emmerson Mnangagwa ukuthi ngempela wethula amazwi ngomnyaka ka1983 athi amadissidents ayengamawuwu ayemele abulawe ngomuthi weDDT. Imbiko le iqale ukwethulwa nguMnu David Coltart kugwalo lwakhe asanda kululoba oluthiwa  njalo iphephandaba leNewsDay yilo eliqale ukuloba ngaloludaba. Kodwa uMnangagwa ukulandule lokhu esithi ngamanga njalo uthe amagqwetha akhe alakho ukuhambisa uMnu Coltart emthethwandaba. “Amagqwetha ami asabala ugwalo luColtart ukuze abe leqiniso lokuba ngempela wawakhuluma amazwi la,” kutsho uMnangagwa embikweni awethulele amaphephandaba. Kodwa ubufakazi osobuphumile ngobephephandaba leChronicle elalotshwa mhlaka 5 ngoMbimbitho ngo1983 lapho uMnangagwa atshela khona umhlangano eMatabeland North amadissidents ayengamawuwu ayemele ebulawe. Watshela njalo umhlangano lo ukuthi uhulumende wayelendlela ezimbili zokubulala amadissidents la, ezigoqela ukuthumela ibutho leFive Brigade lokutshisa zonke izigaba lapho ayenakanelwa ukuthi akhona. Lobu yibufakazi ingcwethi kwezombusazwe uMnu Zenzele Ndebele athi buchaya uMnangagwa njalo buveza ukuthi ngempela waphatheka kudaba lweGukurahundi. "AmaNdebele athi ihloka liyakhohlwa lapho eligamule khona kodwa isihlahla asikhohlwa," kutsho uMnu Ndebele. "UMnangagwa engaba esekhohliwe kumbe ubecabanga ukuthi ubufakazi bento ayikhulumayo abukho."